นายกรัฐมนตรี เปิดการประชุมรัฐมนตรีอาเซียนด้านพลังงาน ยืนยันความร่วมมือกับภูมิภาค ผลักดันแผนพลังงานสะอาดเพื่อความมั่นคงในอนาคต
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานในพิธีการประชุมรัฐมนตรีอาเซียนด้านพลังงาน ครั้งที่ 37 และการประชุมอื่นที่เกี่ยวข้องและงาน ASEAN Energy Business forum ภายใต้แนวคิดหลัก Advancing Energy Transition Thiugh Partnership and Innovation ร่วมมือ ร่วมใจเพื่อพัฒนานวัตกรรมพลังงานอาเซียนในยุคเปลี่ยนผ่านด้านพลังงาน ให้เข้าสู่ยุคพลังงานที่มีความยั่งยืน         นายกรัฐมนตรี กล่าวว่า พลังงานเป็นปัจจัยที่มีความสำคัญ และเป็นความท้าทายอย่างมาก โดยที่โลกอยู่ท่ามกลางกระแสการเปลี่ยนผ่านด้านพลังงานจากขับเคลื่อนด้วยเชื้อเพลิงฟอลซิล สู่โลกที่เน้นการใช้เชื้อเพลิงสะอาด พลังงานหมุนเวียน และภูมิภาคอาเซียนมีความต้องการพลังงานมากขึ้นอย่างต่อเนื่อง จากการเติบโตทางเศรษฐกิจและสังคม ดังนั้นคาดการณ์ว่าพลังงานทดแทนจะเป็นพลังงานหลักต่อไปในอนาคตอันใกล้        การพัฒนาตลาดพลังงานและการลงทุนด้านพลังงาน จึงเป็นสิ่งสำคัญต่อการสร้างความมั่นคงให้แก่ภูมิภาค รัฐบาลไทยมีแนวทางในการเปิดเสรีด้านพลังงานทั้งในส่วนของก๊าซธรรมชาติและไฟฟ้า โดยไทยได้รับการยอมรับในกลุ่มประเทศอาเซียนว่าเป็นผู้นำด้านแนวทางปฏิบัติที่เป็นเลิศในการผลิตพลังงานไฟฟ้า ไทยสามารถเพิ่มสัดส่วนการใช้พลังงานหมุนเวียนในภาคการผลิตไฟฟ้าของประเทศ ตลอดจนมองเห็นถึงความจำเป็นต้องลงทุนในเรื่องของเทคโนโลยีพลังงานที่ก้าวหน้า และสะอาด         นายกรัฐมนตรีขอแสดงความยินดีกับความสำเร็จของโครงการซื้อขายไฟฟ้าข้ามพรมแดนในระดับพหุภาคีระหว่าง สปป.ลาว - ไทย - มาเลเซีย ภายใต้โครงการพัฒนาโครงข่ายไฟฟ้าอาเซียน และประเทศไทยขอยืนยันที่จะทำงานร่วมกันอย่างใกล้ชิดกับประเทศสมาชิกอาเซียน ประเทศคู่เจรจา เพื่อขับเคลื่อนการเปลี่ยนผ่านด้านพลังงานเข้าสู่อนาคตพลังงานสะอาดของภูมิภาค และยกระดับโครงข่ายพลังงานอัจฉริยะเพื่อความมั่นคง ยั่งยืนด้านพลังงานในภูมิภาค โดยเชื่อมั่นว่าการพัฒนาพลังงานจะช่วยยกระดับความสามารถในการแข่งขันของประเทศได้        นายกรัฐมนตรี แสดงความดีใจที่ได้พบรัฐมนตรีอาเซียนทุกท่าน โดยหวังว่าทุกคนจะต้องเดินหน้าไปด้วยกันอย่างเข้มแข็ง เพราะประชาชนยังรอที่จะใช้พลังงานที่ราคาถูกและมีประสิทธิภาพ